Samsung Wallet understøtter nu digitale bilnøgler til Volvo og Polestar

Har du en nyere Volvo eller Polestar og en Samsung Galaxy-mobil? Så har vi gode nyheder. Samsung har netop annonceret, at deres digitale nøgleløsning nu understøtter udvalgte modeller fra Volvo og Polestar. Det betyder, at du kan låse, låse op og starte din bil – ved hjælp af digitale bilnøgler på telefonen. Fysiske nøgler behøves ikke.

Med den nye integration kan brugere af Samsung Wallet gemme en digital bilnøgle på deres telefon og få adgang til bilen på tre forskellige måder: via Ultra-Wideband (UWB) til håndfri adgang, NFC til tap-to-unlock og Bluetooth Low Energy (BLE) til fjernstyring.

I første omgang understøttes Volvo EX90 og Polestar 3, men flere modeller er på vej. Funktionen bliver rullet ud i Europa, Nordamerika, Latinamerika og Asien i løbet af denne måned.

Del din bilnøgle digitalt

En af de smarte funktioner er, at du kan dele din digitale nøgle med familie eller venner. Det betyder, at de kan få adgang til bilen uden at have den fysiske nøgle – og du kan selvfølgelig administrere deres adgang via Samsung Wallet.

Samsung lover høj sikkerhed for den digitale nøgle, der er certificeret efter EAL6+ standarden – en af de højeste niveauer for digital beskyttelse. Skulle din telefon blive væk eller stjålet, kan du hurtigt fjernslette de digitale bilnøgler via Samsung Find. Derudover skal biometrisk og PIN-baseret autentifikation sikre, at kun de rette personer får adgang til bilen.

Et væld af digitale bilnøgler

Samsung er langt fra alene om at satse på digitale bilnøgler. Apple har med CarKey en lignende løsning, der fungerer med en række BMW-modeller og enkelte andre bilmærker. Apples løsning understøtter også UWB og NFC og kan deles via iMessage, hvilket gør integrationen nem for iPhone-brugere.

Google Wallet er også en spiller på markedet og samarbejder blandt andet med BMW, Kia og Hyundai om digitale bilnøgler til Android-telefoner. Google Wallets løsning har en bredere kompatibilitet, da den også kan fungere med tredjeparts-enheder såsom smartwatches.

Tesla har længe været forud for konkurrenterne og tilbyder en app-baseret nøgle, hvor brugerne kan låse bilen op via Bluetooth eller deres Tesla-konto.

Samsung Wallet understøtter nu digitale bilnøgler til Volvo og Polestar